וויקס.קום

וויקס.קום בע"מ (בלועזית: ; נכתב גם ויקס) היא חברה ישראלית שמפתחת פלטפורמה לבניית אתרי אינטרנט. הפלטפורמה מאפשרת למשתמש לבנות אתר אינטרנט ללא עלות וללא צורך בידע קודם בתחומים כמו קידוד או עיצוב אתרים. וויקס נוסדה בשנת 2006 בישראל, וב-2013 הונפקה בנאסד"ק תחת הסימול WIX שווי השוק של החברה במרץ 2021 היה 19.7 מיליארד דולר.

 היסטוריה 
וויקס נוסדה בשנת 2006 על ידי אבישי אברהמי (מנכ"ל), ד"ר אורית מוסינזון, נדב אברהמי (סמנכ"ל מחקר ופיתוח) וגיורא קפלן (מנהל טכנולוגי). הארבעה עבדו על חברת הזנק אחרת ובמהלך העבודה הם רצו לפתוח אתר אינטרנט עבורה. הם נתקלו בקשיים בהקמת האתר כשהבינו שהתהליך מסובך ויקר. עקב החוויה הם הגו את הרעיון ליצור פלטפורמה לבניית אתרים ללא צורך בידע קודם בקידוד או בעיצוב אתרים וללא צורך בתשלום, פלטפורמה שתהיה זמינה לכול. לוויקס יש יותר מ-180 מיליון משתמשים ביותר מ-190 מדינות.

 פיתוח מוצרים 
 שנות ה-2000 
בשנת 2007 השיקה וויקס גרסת בטא פתוחה של הפלטפורמה שלה, שהתבססה על טכנולוגיית אדובי פלאש.

 שנות ה-2010 
ביוני 2011 השיקה וויקס מודול חנות ל-פייסבוק, צעד ראשון שלה בתחום המסחר החברתי.

בפברואר 2012 כלי פנימי לניהול משימות בחברה הפך לחברה עצמאית - monday.com, שב-10 ביוני 2021 הונפקה גם היא בנאסד"ק לפי שווי שוק של 6.8 מיליארד דולר.

במרץ 2012 השיקה החברה עורך אתרים חדש המבוסס על HTML5, שהחליף את טכנולוגיית הפלאש הקודמת שלה.

באוקטובר 2012 פתחה וויקס שוק אפליקציות (App Market), שאפשר למפתחים להציע יישומים שנבנו בעזרת ערכת הפיתוח (SDK) של החברה למשתמשי Wix.

באוגוסט 2014 הושק השירות Wix Hotels – מערכת ניהול הזמנות עבור מלונות, צימרים ודירות נופש שבנו את אתריהם בפלטפורמת Wix.

ביוני 2016 השיקה החברה את Wix ADI – פלטפורמה ליצירת אתרים באמצעות בינה מלאכותית, שמייצרת באופן אוטומטי מבנה עיצובי בהתאם לתוכן שהוזן.

בחודש דצמבר 2018 הורה בית משפט בלבנון לחסום את האתר של חברת וויקס בגלל המצב בין ישראל ולבנון. כתוצאה מכך למשתמשים רבים בלבנון אין אפשרות גישה לאתריהם האישיים, ולדברי אחדים מהם, עסקיהם נפגעו.

 שנות ה-2020 
בפברואר 2020 הושקה Editor X – מערכת ניהול תוכן מתקדמת הכוללת כלים לעיצוב רספונסיבי ויכולות CSS מורחבות המיועדת למעצבים ומפתחים מקצועיים.

במאי 2020 החברה רכשה את Rise.ai, חברת תוכנה ישראלית המפתחת פלטפורמת שיווק לאתרי אינטרנט.

ביולי 2023 הכריזה וויקס על הרחבה של טכנולוגיית Wix ADI כדי ליצור יוצר אתרים מבוסס בינה מלאכותית, אשר מייצר אתרים שלמים באופן אוטומטי.

באוקטובר 2023 הושק Wix Studio – עורך אתרים מתקדם עבור סוכנויות. מנכ"ל החברה, אבישיי אברהמי, תיאר את Wix Studio כ"מוצר לסוכנויות".

במרץ 2024 הושקה לציבור גרסה חדשה של עורך האתרים מבוסס AI, הכוללת צ'אטבוט אשר מסייע למשתמשים ביצירת תוכן ובניית האתר.

במרץ 2025 בחר האתר CNET את Wix כבונה האתרים הטוב ביותר לשנת 2025.

ביוני 2025 החברה רכשה את Base44, של היזם העצמאי מאור שלמה, מתוך כוונה לשלב את יכולות הבינה המלאכותית והממשק השיחתי של Base44 בפלטפורמת בניית האתרים והאפליקציות של Wix.

בספטמבר 2025 גייסה החברה מיליארד דולר באיגרות חוב להמרה.

תיאור מוצר
וויקס פועלת במודל פרימיום. משתמשים יכולים ליצור אתרים בחינם, אך עליהם לרכוש חבילות פרימיום כדי לחבר את האתרים לדומיינים משלהם, להסיר פרסומות של וויקס, לגשת לכלי לבניית טפסים, להוסיף יכולות מסחר אלקטרוני, או לרכוש נפח אחסון ורוחב פס נוספים.

קוד מותאם אישית בג'אווה סקריפט ניתן להוספה לדפי אתרים של וויקס באמצעות ממשק API של Velo.

לקריאה נוספת


קישורים חיצוניים












 כלי פיתוח לווב ולמובייל לשימוש חופשי מבית Wix באתר גיטהאב

הערות שוליים

קטגוריה:שירותי אחסון אתרים חינמיים
קטגוריה:עיצוב אתרי אינטרנט
קטגוריה:חברות ישראליות הנסחרות בנאסד"ק
קטגוריה:חברות אינטרנט ישראליות
קטגוריה:ישראל: חברות שהוקמו ב-2006
קטגוריה:חברות חד-קרן ישראליות